প্রকৃতি নিজেকে মেলে ধরেছে পর্যটন নগরী বান্দরবানে। শুধু বর্ষা এবং শীত নয়, সারাবছরই বৈচিত্রময় রুপের রানী বান্দরবানের প্রাকৃতিক সৌন্দর্যের খ্যাতি ছড়িয়েছে ইতিমধ্যে দেশের বাইরেও। পর্যটকরা এখানকার সৌন্দর্য উপভোগে ঘুরে বেড়াচ্ছেন পাহাড়ী জনপদে। কি নেই এখানে প্রাকৃতিক লেক, ঝর্ণা, বাদুরগুহা, আলীর সুরঙ্গপথ, ঝুলন্ত সেতু, স্বর্ণ মন্দির, পর্বতচূড়া এবং ভিন্ন ভাষার এগারোটি ক্ষুদ্র নৃ-গোষ্ঠীর বৈচিত্রময় সংস্কৃতি এজেলার সৌন্দর্য বাড়িয়েছে আরো বহুগুনে। তবে অপার সৌন্দর্যে পর্যটকরা মুগ্ধ হলেও যোগাযোগ ব্যবস্থা, আবাসন, নিরাপত্তা এবং পর্যটন স্পগুলোর আরো উন্নয়নের দাবী পর্যটকদের। সরকার এবং স্থানীয় পর্যটন সংশ্লিষ্ট প্রতিষ্ঠানগুলোর সদিচ্ছার অভাবে পাহাড়ে পর্যটন শিল্পের বিকাশ ঘটছে না অভিযোগ স্থানীয়দের। বান্দরবান হোটেল রেসিডেনশিয়াল অনার্স এসোসিয়েশনের সাধারণ সম্পাদক সিরাজুল ইসলাম বলেন, ঈদের আনন্দে মেতে উঠতে বান্দরবানে ভীড় জমিয়েছে পর্যটকরা। শহরের আবাসিক হোটেল-মোটেল, রিসোর্ট এবং গেস্টহাউসগুলো কোথাও কোনো সীট খালি নেই। আরো কদিন আগামী ২২ জুলাই পর্যন্ত পর্যটকের বাড়তি চাপ থাকবে। পর্যটকদের নিরাপদ ভ্রমনে প্রয়োজনীয় সব ধরণের ব্যবস্থা গ্রহণ করা হয়েছে। জেলা পুলিশ সুপার মিজানুর রহমান জানান, পর্যটকরা হচ্ছে বান্দরবানের জন্য অতিথি। অতিথিদের নিরাপদ এবং স্বাচ্ছন্দে ভ্রমনে প্রয়োজনীয় নিরাপত্তা ব্যবস্থা নেয়া হয়েছে। কোনো ধরণের পর্যটক হয়রানীর খবর পাওয়া গেলেই আইনগত ব্যবস্থা নেয়া হবে।